Orde Wingate

Orde Orde Wingate (Nainital, Britainiar Raj, 1903ko otsailaren 26a – Bishnupur, 1944ko martxoaren 24a) britainiar militarra izan zen.

Indian jaio zen, baina haurtzaro gehiena Ingalaterran igaro zuen, eta 1921ean Woolwicheko Artilleriako Errege Akademia Militarrean sartu zen. Londreseko Ekialdeko Hizkuntzen Eskolan arabiera ikasi zuen eta 1928an Sudanera bidali zuten. Etiopiako mugan patruilak zuzendu zituen esklaboen eta bolien merkataritza eragozteko. 1933an, Royal Geographical Societyk finantzatutako espedizio bat egin zuen Libiara, Kanbises II.a enperadore persiarraren armada galdua aurkitzeko.

1933an Ingalaterrara itzuli zen eta bertan egon zen 1936ra arte. Urte horretan, inteligentziako ofizial gisa bidali zuten Palestinako Britainiar Mandatura. Kristau sionista bihurtu zen eta estatu judu baten sorrera betebehar erlijiosotzat hartu zuen. Britainiarrez eta juduez osatutako gaueko eskuaira bereziak sortu zituen, gerrilla arabiarrei aurre egiteko, askotan metodo basatien eta torturen bidez.

Bigarren Mundu Gerran Etiopian italiarrei aurre egiteko Gideon Indarra sortu zuen. 1941eko maiatzean, Haile Selassie enperadorearekin batera joan zen Addis Abebara garaipenezko itzuleran.

1942an koronel mailara igo eta Birmaniara bidali zuten. Chindits izeneko gerrillak antolatu zituen oihanean sartzeko eta japoniarrei erasotzeko. 1944ko martxoan hegazkin-istripu batean hil zen.

 Kanpo estekak 

Kategoria:Erresuma Batuko kristauak
Kategoria:Bigarren Mundu Gerrako Britainiar Armadako jeneralak
Kategoria:Sionistak
Kategoria:Hegazkin istripuan hildakoak